Pia Larsen (V), 2002-02-19:
Jeg kan bekræfte over for fru Margrete Auken, at jeg deltog aktivt i arbejdet med »Partnerskab 2000«, og det var en meget god og langstrakt proces, det er jeg enig i.
Men »Partnerskab 2000« er da også stadig væk grundlaget for regeringens arbejde med udviklingsbistanden, så det ser jeg ikke noget modsætningsforhold i.
Med hensyn til Malawi og Eritrea havde man jo allerede under den tidligere regering øje på, at der var visse ting, som man ikke længere kunne fortsætte samarbejdet omkring med de to lande, så det er altså ikke noget, som denne her regering har fundet på.
Fru Pernille Blach Hansen spørger til miljøbistanden.
Ja, jeg er jo ikke i stand til at komme med citater fra en 3 uger lang valgkamp, hvor der har været et eller andet stort antal Venstrekandidater på banen, men jeg kan bare sige, at jeg altid har opfattet det sådan, at miljøbistanden er en del af udviklingsbistanden, og vi talte åbent og klart om at beskære udviklingsbistanden midlertidigt i valgkampen, så det er vist ikke nogen hemmelighed for nogen.
Og til sidst til hr. Helveg Petersen om, hvordan vi skal kunne overbevise andre lande om, at de skal sætte deres bistand op: Jamen der er jo en international målsætning om at nå op på 0,7 pct., og desværre er langt de fleste lande jo meget langt fra at nå den målsætning.
Og vi er da udmærket i stand til at holde andre lande fast på, at de skal leve op til og bestræbe sig på at nå 0,7 pct., så længe vi stadig væk ligger på omkring 1 pct.
Så det ser jeg slet ikke noget problem i.
Vi behøver ikke at være flove eller gemme os i den debat.
Først til hr. Jørn Jespersen, som mente at have set en tidligere udgave af forslaget til vedtagelse fra Venstre og De Konservative, hvor hr. Jørn Jespersen tilsyneladende savnede nogle ord: Ja, det gør jeg sådan set også, men der er lavet en vedtagelse i Folketinget om, at sådan nogle vedtagelsestekster kun må være på 150 ord.
Så det er årsagen til, at vi har været nødt til at redigere her sidst på formiddagen.
Med hensyn til den midlertidige fastfrysning ved jeg jo, at det spørgsmål har været oppe mange gange i salen, også i spørgetiden til statsministeren og udenrigsministeren.
Ja, der er tale om en midlertidig fastfrysning, og hvad der ligger i det, har hr. Jørn Jespersen vist tidligere fået svar på fra statsministeren.
»Partnerskab 2000«: Jamen i det ligger der jo en fattigdomsorientering, som stadig væk gør sig gældende.
Og der har i årevis været en løbende dialog med landene, de lande, som vi nu ikke længere kan have som programsamarbejdslande, om, hvordan man kunne forbedre situationen fra de pågældende landes side, og det har ikke rigtig båret frugt.
Så man kan ikke sige, at der er nogen, der ikke har været hørt i denne her sag.
Fru Pernille Rosenkrantz-Theil spørger også til fattigdomsorienteringen.
Og der vil jeg anbefale, at man læser redegørelsen fra regeringen i forbindelse med gennemgangen af udviklingsbistanden.
Med hensyn til kritikken af PS-programmet har jeg egentlig svært ved at få øje på, at den kritik er så heftig.
Det er i hvert fald ikke et af de værste kritikområder, jeg har været udsat for.
Derudover er det jo regeringens opfattelse, at erhvervsudviklingen er et væsentligt element i udviklingsbistanden, fordi det er en naturlig form for økonomisk vækst.
Og til sidst til hr. Jann Sjursen: Beslutningsgrundlaget for finanslovforslaget har jo været den her kritiske gennemgang af udviklingsbistanden, og med hensyn til kvaliteten af redegørelsen, ja, så er jeg egentlig ganske godt tilfreds med den.
Det er i hvert tilfælde et udmærket arbejdsredskab for Venstre.